text: Listede kreditkort og punge op af lommer i flere byer
  09 august 2019 kl. 14.01
  Fire bulgarske statsborgere fandt ofre i butikker mange steder på Fyn og i Jylland - blandt andet i fem byer i det syd- og østjyske.
  Politiets system med automatisk genkendelse af nummerplader har spillet en væsentlig rolle i en sag mod fire bulgarske statsborgere, der narrede over 60 mennesker forskellige steder i Jylland og på Fyn.
  Ubetinget fængsel
  De fire er blevet idømt hver ubetinget fængsel i et år, oplyser specialanklager Lars Petersen fra Østjyllands Politi. De dømte er henholdsvis mand og kone samt en mor og hendes søn. De er også blevet udvist af Danmark.
  - Der er tale om meget organiseret kriminalitet, hvor de dømte har listet punge op af sagesløse menneskers lommer og poser og systematisk har misbrugt deres dankort, udtaler Lars Petersen.
  Afsløret af automatisk nummerpladekontrol
  Typisk er kriminaliteten gået ud over mennesker, der var ude at handle i Netto, Fakta og andre steder. Gruppen slog til i blandt andet Tønder, Skærbæk, Rødding, Ribe, Kibæk, Hammel, Horsens, Randers og Ry. På Fyn var de på spil i Odense, Middelfart og Otterup.
  Under sagen i Retten i Aarhus tilstod de fire de over 60 kriminelle forhold, fortæller specialanklageren.
  - ANPG har spillet en rolle for opklaringsarbejdet, siger han.
  70 patruljer med systemet
  Bogstaverne står for automatisk nummerpladegenkendelse. Nogle af politiets kameraer optager billeder af nummerplader. Hvis et nummer er registreret på en såkaldt hotliste, vil systemet reagere. 
  70 af politiets patruljevogne er udstyret med kameraer, og desuden er der ifølge Rigspolitiet stationære kameraer 48 steder i landet.
  